
Kettőt egy csapásra: felszín alatti csapadékvízpótlás mint lehetséges hőtárolás?

A dolgozatom által felvetett tágabb kérdés, hogy van-e értelme összekapcsolni az ATES (Aquifer Thermal Energy Storage=Hőenergia-tárolás víztartó rétegben) és MAR (Managed Aquifer Recharge=Célzott felszín alatti vízpótlás) rendszereket? Vajon a MAR rendszerekben rejlik-e természetes módon hőtározási lehetőség? Kutatásom középpontjában első sorban a sekély csapadékvízpótlás hőhatásainak vizsgálata állt, melyet Duna-Tisza közi területen mutattam be. A munkához szükséges adatokat (vízszint-, hőmérséklet-idősorok) egy Kerekegyházán létesített MAR mintarendszer szolgáltatta.
A hőmérsékleti idősorok segítségével elemeztem a területen mért léghőmérsékletet, a bevezetés helyéül szolgáló ásott kút vízhőmérsékletét, illetve a MAR rendszer hatásainak vizsgálatára fúrt két megfigyelőkút vízhőmérsékletét. A vízszintre vonatkozó adatok szintén a három kútra vonatkoznak. A léghőmérsékleti adatok felhasználásával analitikus matematikai módszerek segítségével számítottam ki, hogy vízpótlás nélkül - pusztán kondukcióval - milyen hőmérsékleti profil várható a megfigyelőkutak és az ásott kút mélységében. Emellett, számításokat végeztem a vízszintre vonatkozó és a hőmérsékleti adatok segítségével annak megbecslésére, hogy mekkora vízmennyiség kerül be az ásott kútba, és ez mekkora hőtöbbletet/hőhiányt képes okozni nyáron/télen a csapadékvíz felszín alatti víztől eltérő hőmérséklete miatt.
A számítások során arra a következtetésre jutottam, hogy a megfigyelőkutak mélységében mért hőmérsékleti idősor jó közelítéssel előáll a konduktív hatások következményeként, még abban az esetben is, amikor a csapadékvíz hatását figyelmen kívül hagytam. A további számítások pedig megmutatták, hogy a csapadékvíz bevezetésének hőhatása már a bevezetés helyén, azaz az ásott kútban is kicsi, így a vízáramlás irányába telepített két megfigyelőkútban emiatt nem mérhető a hatása. Az eredmények tükrében megállapítható, hogy az egyedülálló sekély MAR és az ATES rendszerek összekapcsolásának hatékonysága alulmarad a napkollektorok, a napelemes rendszerek, illetve a geotermikus hőszivattyús rendszerekkel szemben. Azonban érdemes lenne megvizsgálni a nem individuális és mélyebb rendszerek összekapcsolhatóságának lehetőségét is, melyek magukban hordozhatják a lehetőséget a hatékonyság növelésére.



